সরেজমিন পরিদর্শন এবং সংশ্লিষ্ট সূত্রে জানা গেছে, গত প্রায় ৪/৫দিন যাবত বালাগঞ্জের বন্যা পরিস্থিতির অবনতি অব্যাহত রয়েছে। উপজেলার পূর্ব পৈলনপুর এবং বালাগঞ্জ সদর ইউনিয়নে সবচেয়ে বেশি বন্যা দেখা দিয়েছে। পাশাপাশি অন্যান্য ইউনিয়নেও পরিস্থিতির অবনতি অব্যাহত রয়েছে। বিশেষ করে পূর্ব পৈলনপুর ইউনিয়নের অন্তত ৩০টি স্থানে ‘কুশিয়ারা ডাইক’ সড়ক অতিক্রম করে নদীর পানি ঢুকছে। বালাগঞ্জ সদর ইউনিয়নের রাধাকোনাসহ আরও ২/৩টি এলাকায় উজানের কুশিয়ার নদীর পানি ঢুকছে। এসব স্থানের মধ্যে সবচেয়ে ভয়াবহ অবস্থা বিরাজ করছে রাধাকোনা গ্রামে। সেখানে গত শনিবার সন্ধায় সড়কের একটি কালভার্টর পাশ দিয়ে সড়ক ঙেঙ্গে পানি ঢুকতে শুরু করে। প্রশাসনসহ স্থানীয় জনপ্রতিনিধি, এলাকাবাসীর সক্রিয় চেষ্টা সত্ত্বেও সর্বশেষ সোমবার ভোরে কালভার্টসহ প্রায় ১০/১৫ফুট অংশ ভেঙ্গে পড়েছে। এ ভাঙ্গন দিয়ে প্রবল বেগে বালাগঞ্জে পানি ঢুকছে।